Ана-өмір шуағы!

Ана... Өмірдегі ең киелі есім. Нәзік атау. Бір ауыз «Ана» деген сөзді естігенде барлық аяулы Ананың бейнесі көз алдыңа елестейді. Ананың алақанындағы жылылық, жүрегіндегі шексіз мейірім, көздеріндегі жанашырлық бұл тек әйел затының бойынан табылатын қасиет. Анаң сені өмірге келмей жатып мейіріміне бөлейді, жылы сөздерімен еркелетеді, құрсағында аялайды. Ал жарық дүниеге келген соң, сені өз өмірінен артық жақсы көреді. Сен үшін түн ұйқысын төрт бөледі. Сенің тәнің ауырса, Ананың жүрегі мен жаны қоса ауырады. Әрдайым сенің тілеуіңді тілейтін де - Ана. Сен биікке шықсаң төбесі көкке екі елі жеткендей қуанады. Басыңа қайғының қара бұлты төнсе, сенен бетер жапа шегіп мұңға батады.Сені ештеңеге қарамастан түсінеді, кешіре біледі. Қаншама түндер көз ілмей сенің жағдайыңды ойлаумен мөлдір көздің мұң тамшысын қалай сырғанатқанын байқамай да қалады.
 Себебі, тек Ана ғана сенің жүрегіңдегі мұңыңды сен айтпай-ақ жанарыңнан аңғарып алады. Сондай сәттерде Анаңның құшағына енсең, тап бір жұмаққа қадам басқандай боласың. Сәбидің ең биік қорғаны – аяулы анасының ып-ыстық, мейірімге толы, дархан даладай кең құшағы, деп айтар едім. Сондықтан да, Ананың құшағы біз үшін аса қымбат.
 Қандай бақыт!Сырласарға серік таппай қиналсаң, әрдайым Анаң сені қалтқысыз тыңдап, жүрегіңдегі жан-жараңды түсінеді. Сенің дұрыс бағыт-бағдармен жүруіңді, ешкімнің ала жібін аттамауыңды, қашан да адал болуыңды қалайтын тек Ана ғана! Анаңды бар кезінде бағалап,қадірлей біл! Сенің бақытты болуың Анаңның жүзіне мейірім, шуақ төгіп, оны да бақытқа бөлейді. Сен үшін күн демей, түн демей Алладан жәрдем тілейтін де жалғыз-ақ Ана. Әлемнің жарығын, Сыйладың сен маған Ана. Ана өз баласы үшін жанын аямай, бәрін істейді

 «Анаңды Меккеге үш рет арқалап апарсаң да, ақ сүтін ақтай алмайсың», - деген мақал бекерден айтылмаған. Анаға деген парызымыз шексіз. Ол кішкентайымыздан түн ұйқысын төрт бөліп, әлдилеп бізді бой жеткізді. Бала қуанғанда ана екі есе қуанады, бала мұңайғанда ана мың есе көп мұңаяды. Мен үшін, менің анам бүкіл әлемдегі ең жақсы, ең мейірімді, ең әдемі, ең білімді тұлға.Анамды өмірімнен де артық жақсы көремін.Менде сондай ана болғанына бақыттымын.

 Ананың балаға деген махаббатын ауызбен жеткізу мүмкін емес. Ал баланың Анаға деген махаббаты жеткіліксіз. Оны барынша құрметтеп, сыйлау әрбір баланың парызы.Өз парызынды өтеу, бұл-ана алдындағы парызды өтеу. Сондықтан анамызды бағалауымыз керек.

 Ең бақытты адам-анасы бар адам. Жер бетіне жақсылық нұрын себетін аналарымыз аман болсын!

«Балдырған» балабақшасының тәрбиешісі

 Сыздықова Баян Олжабайқыз